**Glen Riddersholm** (s. 24. huhtikuuta 1972) on tanskalainen jalkapallovalmentaja.

Ura
---

Riddersholm aloitti jalkapallovalmentajan uransa juniorivalmentajana Ikast fS:ssä vuonna 1995. Seuran yhdistyttyä vuonna 1999 Herning Fremadin kanssa uudeksi FC Midtjylland-seuraksi jatkoi Riddersholm uraansa uudessa organisaatiossa juniorivalmentajana. Vuonna 2004 Midtjylland perusti ensimmäisenä tanskalaisseurana oman junioriakatemian. 

Riddersholm jätti Midtjyllandin vuonna 2006 ja siirtyi Tanskan jalkapalloliiton palvelukseen alle 17-vuotiaiden maajoukkuevalmentajaksi.  Hän ei onnistunut luotsaamaan nuoria ikäluokan EM-kisoihin ja palasi vuonna 2008 Midtjyllandiin. 

Huhtikuussa 2011 Allan Kuhn jätti tehtävänsä Midtjyllandin päävalmentajana ja seurassa pitkään valmentanut Riddersholm nousi seuran päävalmentajaksi.  Debyyttikaudellaan 2011/12 Riddersholm luotsasi Midtjyllandin Tanskan liigassa kolmanneksi. Sijoitus oli seuran liigahistorian paras. Riddersholmin johdolla Midtjylland jatkoi taistelua Tanskan liigan kärkipaikoista, vaikka kausi 2012/13 toi notkahduksen kuudennelle sijalle. Seuraavalla kaudella joukkue oli jälleen kolmas ja täysosuman vuoro tuli kaudella 2014/15. Riddersholmin luotsaama Midtjylland taisteli tiiviisti mestaruudesta FC Kööpenhaminan kanssa ja piti pintansa. Viimeisen kierroksen voitto SønderjyskEsta takasi seuralle sen historian ensimmäisen liigamestaruuden.  Mestaruuskauden jälkeen Riddersholm ilmoitti yllättäen eroavansa seuran palveluksesta. 

Joulukuun alussa 2015 Riddersholm palasi valmennustehtäviin Superliigaan nousseen Aarhus GF:n peräsimessä.  AGF säilytti Riddersholmin johdolla sarjapaikkansa sijoittuen liigassa kymmenenneksi. Tanskan cupissa Riddersholm luotsasi AGF:n loppuotteluun ensimmäistä kertaa 20 vuoteen. Mestaruus jäi kuitenkin ottamatta, kun FC Kööpenhamina voitti ottelun 2–1. Tanskan liigassa AGF sijoittui Riddersholmin johdolla alempaan keskikastiin ollen 10:s ja 11:s. Cupissa joukkue eteni myös kaudella 2016/17 pitkälle pudoten puolivälierissä. Riddersholm sai potkut seurasta syyskuun alussa 2017.

Lokakuussa 2018 Riddersholm siirtyi Vendsysselin urheilutoimenjohtajana. Joulukuussa 2018 vahvistettiin, että Riddersholm siirtyy helmikuussa 2019 Riddersholm Tanskan Superliigan SønderjyskEn päävalmentajaksi. Hän luotsasi seuraa kaksi ja puoli vuotta. Kaudella 2019/20 hän luotsasi seuran Tanskan cupin mestariksi ensimmäistä kertaa seuran historiassa. Kaudella 2020/21 seura eteni toistamiseen loppuotteluun, mutta hävisi sen 4–0 Randersille. Hän jätti seuran kauden jälkeen.

Marraskuussa 2021 Riddersholmista tuli belgialaisen KRC Genkin apuvalmentaja. Riddersholm jätti seuran kauden jälkeen. Elokuun alussa 2022 hänestä tuli Allsvenskanissa pelaavan IFK Norrköpingin päävalmentaja. Riddersholmin johdolla Norrköping sijoittui Allsvenskanin keskikastiin. Kauden 2023 jälkeen Riddersholm jätti seuran.

Meriitit
--------

* Tanskan mestaruus: 2015
* Tanskan cup: 2020
	+ Hopeaa: 2016, 2021

Lähteet
-------

1. ↑  Glen Riddersholm ITU-træner i FC Midtjylland (Arkistoitu – Internet Archive)
2. ↑  Midtjylland-træner i spidsen for U/17-landsholdet
3. ↑  Riddersholm permanent løsning i FCM
4. ↑  FC Midtjylland vs Sonderjyske - Danish Alka Superliga
5. ↑  Riddersholm quits FC Midtjylland
6. ↑  Officielt: Riddersholm ny AGF-træner
7. ↑  FCK vinder årets pokalbrag 2-1 over AGF
8. ↑  AGF bekræfter: David Nielsen ny træner
9. ↑  Officielt: Glen R. er ny SønderjyskE-træner
10. ↑  Danish Cup final between Aalborg and SonderjyskE delayed by social distancing breaches
11. ↑  Randers knuser SønderjyskE med 4-0 i pokalfinalen
12. ↑  [Official Glen Riddersholm has left Sønderjyske with immediate effect]
13. ↑  WELCOME GLEN RIDDERSHOLM, OUR NEW ASSISTANT COACH!
14. ↑  Glen Riddersholm ny tränare för IFK Norrköping
15. ↑  Glen Riddersholm lämnar IFK Norrköping


|  |  |  |
| --- | --- | --- |
| Edeltäjä:**Allan Kuhn** | **FC Midtjyllandin päävalmentaja**4/2011–2015 | Seuraaja:**Jess Thorup** |

|  |  |  |
| --- | --- | --- |
| Edeltäjä:**Morten Wieghorst** | **Aarhus GF:n päävalmentaja**12/2015–9/2017 | Seuraaja:**David Nielsen** |

|  |  |  |
| --- | --- | --- |
| Edeltäjä:**Claus Nørgaard** | **SønderjyskEn päävalmentaja**2/2019–2021 | Seuraaja:**Michael Boris** |

|  |  |  |
| --- | --- | --- |
| Edeltäjä:**Rikard Norling** | **IFK Norrköpingin päävalmentaja**8/2022–2023 | Seuraaja:**Andreas Alm** |